謁告迎奉聞親闈有醴泉之除不勝慶抃作詩寄叔易季言二弟
作者：李綱
朝代：宋

paragraphs: 薄宦便甘旨，兩載官南徐。
江山富佳致，足以爲親娛。
昆弟盡在傍，承顔懽有餘。
寧知驛書召，結束趨征途。
旅食寓京華，夢想懷庭除。
宸恩賜清燕，天語聞都俞。
蘭省幸備員，匪才慚冒居。
思親動歸興，謁告之東吳。
曉出通津門，輕舠泛汴渠。
鶯花已爛熳，榆柳正扶疏。
去去指苕霅，行行遠神都。
中途聞吉語，動色觀除書。
天子隆孝治，朝廷優老儒。
犬馬志欲養，獲此伸區區。
丘山恩施重，螻蟻輕捐軀。
寓書東飛鴻，早早達吾廬。
季也在親側，援琴方舞雩。
聆音想慰懌，具駕無踟蹰。
會言亦近止，期以薫風初。